รัฐบาลไทย-ข่าวทำเนียบรัฐบาล-ปลัด สธ. ตั้งทีมอำนวยการและทีมเฉพาะ 6 ด้านขับเคลื่อนนโยบายสู่การปฏิบัติ
วันอังคารที่ 18 ตุลาคม 2565
ปลัด สธ. ตั้งทีมอํานวยการและทีมเฉพาะ 6 ด้านขับเคลื่อนนโยบายสู่การปฏิบัติ
ปลัดกระทรวงสาธารณสุข ตั้งคณะกรรมการอํานวยการขับเคลื่อนนโยบายไปสู่การปฏิบัติ และตั้งคณะอนุกรรมการขับเคลื่อน 6 ด้าน คือ องค์กร บุคลากร และการสื่อสารองค์กร, การนําสุขภาพขับเคลื่อนเศรษฐกิจ, ข้อมูลและเทคโนโลยีทางการแพทย์และสาธารณสุข
ปลัดกระทรวงสาธารณสุข ตั้งคณะกรรมการอํานวยการขับเคลื่อนนโยบายไปสู่การปฏิบัติ และตั้งคณะอนุกรรมการขับเคลื่อน 6 ด้าน คือ องค์กร บุคลากร และการสื่อสารองค์กร,การนําสุขภาพขับเคลื่อนเศรษฐกิจ,ข้อมูลและเทคโนโลยีทางการแพทย์และสาธารณสุข,สุขภาพผู้สูงอายุให้ได้รับการดูแลอย่างเป็นระบบและทั่วถึง,การสร้างเสริมสุขภาพเพื่อคนไทยให้แข็งแรง และด้านบริการเพื่อให้ประชาชนสามารถเข้าถึงบริการสุขภาพได้มากขึ้น พร้อมจัดประชุมทําแผนขับเคลื่อนนโยบายสู่เป้าหมายประชาชนแข็งแรง เศรษฐกิจไทยเข้มแข็ง ประเทศไทยแข็งแรง
วันนี้ (18 ตุลาคม 2565) ที่โรงแรมอัศวิน กทม. นพ.โอภาส การย์กวินพงศ์ ปลัดกระทรวงสาธารณสุข รับฟังผลสรุปการประชุมเชิงปฏิบัติการจัดทําแผนขับเคลื่อนนโยบายกระทรวงสาธารณสุข ปีงบประมาณ 2566 และกล่าวว่า ในการจัดทําแผนขับเคลื่อนนโยบายกระทรวงสาธารณสุขปีงบประมาณ 2566 ได้ย้ําให้น้อมนําพระราชดํารัส สมเด็จพระมหิตลาธิเบศร อดุลยเดชวิกรม พระบรมราชชนก ที่ว่า “ให้ถือประโยชน์ส่วนตนเป็นที่สอง ประโยชน์ของเพื่อนมนุษย์เป็นกิจที่หนึ่ง” มาใช้เป็นปณิธานการทํางาน พัฒนาการบริหารจัดการและการดูแลสุขภาพของประชาชนควบคู่ไปกับการพัฒนาศักยภาพของทรัพยากรที่มีอยู่ให้เป็นไปในทิศทางที่เหมาะสม คํานึงถึงผลกระทบต่อระบบสุขภาพเศรษฐกิจและสังคมโดยรอบคอบรัดกุม เตรียมพร้อมรับมือกับโรคและภัยสุขภาพให้เท่าทันสถานการณ์ความเปลี่ยนแปลง และวางแผนขับเคลื่อนให้มีความกระชับ ชัดเจน และสอดรับกับนโยบายมุ่งเน้น เพื่อให้บรรลุเป้าหมาย “ประชาชนแข็งแรง เศรษฐกิจไทยเข้มแข็ง ประเทศไทยแข็งแรง” ประชาชนได้รับประโยชน์สูงสุด และยึดหลักการปฏิบัติ “ททท” คือ ทําทันที ทําต่อเนื่อง ทําและพัฒนา
ทั้งนี้ เพื่อให้การขับเคลื่อนนโยบายของกระทรวงสาธารณสุขไปสู่การปฏิบัติเป็นไปมีประสิทธิภาพ ได้ออกคําสั่งกระทรวงสาธารณสุขที่ 1264/2565 เรื่อง แต่งตั้งคณะกรรมการและคณะอนุกรรมการขับเคลื่อนนโยบายกระทรวงสาธารณสุข โดยคณะกรรมการอํานวยการขับเคลื่อนนโยบายกระทรวงสาธารณสุข มีตนเป็นประธานรองปลัดกระทรวงสาธารณสุขทั้ง 4 ท่าน อธิบดีทุกกรม เลขาธิการคณะกรรมการอาหารและยา และผู้ตรวจราชการกระทรวงสาธารณสุขทุกเขตสุขภาพ ผู้ช่วยปลัดกระทรวงสาธารณสุข และผู้อํานวยการกองยุทธศาสตร์และแผนงาน ร่วมเป็นคณะกรรมการ ทําหน้าที่กําหนดกลไก ทิศทาง กรอบแนวทางและสนับสนุนการขับเคลื่อนนโยบาย และกํากับ เร่งรัด ติดตามการดําเนินงานขับเคลื่อนนโยบายกระทรวงสาธารณสุข
ส่วนคณะอนุกรรมการขับเคลื่อนนโยบายมี 6 คณะ คือ 1) ด้านองค์กร บุคลากร และการสื่อสารองค์กร มี นพ.ทวีศิลป์ วิษณุโยธิน รักษาราชการแทนรองปลัดกระทรวงสาธารณสุข เป็นประธาน ทําหน้าที่ขับเคลื่อนกระทรวงสาธารณสุขสู่องค์กรสมรรถนะสูงตามแนวทาง 4T (Trust, Teamwork&Talent, Technology, Target)ทําให้บุคลากรมีคุณภาพชีวิตในการทํางานที่ดีขึ้น มีสมดุลชีวิตกับการทํางาน ปรับตัวยืดหยุ่นได้ในภาวะวิกฤต ทํางานเป็นทีมโดยมีเป้าหมายและค่านิยมร่วมกัน เรียนรู้และพัฒนาอย่างต่อเนื่อง 2) ด้านการนําสุขภาพขับเคลื่อนเศรษฐกิจ มี นพ.ยงยศ ธรรมวุฒิ รักษาราชการแทนรองปลัดกระทรวงสาธารณสุข เป็นประธาน เน้นส่งเสริมผลิตภัณฑ์และบริการสุขภาพ สมุนไพรและภูมิปัญญาไทย การแพทย์แผนไทย การแพทย์ทางเลือก ขยายสู่การเป็นศูนย์กลางการบริการสุขภาพ และการท่องเที่ยวเชิงสุขภาพของภูมิภาคและประชาคมโลก ต่อยอดทางเศรษฐกิจ เพิ่มรายได้ของประชาชนและประเทศ
3) ด้านข้อมูลและเทคโนโลยีทางการแพทย์และสาธารณสุข มี นพ.พงศ์เกษม ไข่มุกด์ รักษาราชการแทนรองปลัดกระทรวงสาธารณสุข เป็นประธาน เน้นการพัฒนาข้อมูลดิจิทัลสุขภาพของประชาชน เชื่อมโยงเป็นฐานข้อมูลขนาดใหญ่ของประเทศ พัฒนาระบบและกลไกสนับสนุนการแพทย์ทางไกล (Telemedicine)และพัฒนาระบบข้อมูลเพื่อการบริหารและการพัฒนาระบบสาธารณสุขให้มีประสิทธิภาพยิ่งขึ้น 4) ด้านสุขภาพผู้สูงอายุให้ได้รับการดูแลอย่างเป็นระบบและทั่วถึง มี นพ.สุเทพ เพชรมาก ผู้ตรวจราชการกระทรวงสาธารณสุข เป็นประธาน จะส่งเสริมให้สูงวัยอย่างแข็งแรงโดยครอบครัวและชุมชน ได้รับการคัดกรองสุขภาพ ประเมินความเสี่ยงของโรค ป้องกันปัญหาสุขภาพ การดูแลระยะยาว สนับสนุนวัสดุอุปกรณ์ที่จะช่วยเพิ่มคุณภาพชีวิตของผู้สูงอายุ และมีคลินิกผู้สูงอายุในโรงพยาบาลทุกระดับ เพื่อเป็นช่องทางเข้าถึงบริการได้สะดวกมากขึ้น
5) ด้านการสร้างเสริมสุขภาพเพื่อคนไทยแข็งแรง มี นพ.ณรงค์ สายวงศ์ รองปลัดกระทรวงสาธารณสุข เป็นประธาน จะเพิ่มประสิทธิภาพการสื่อสารกับประชาชนเพื่อยกระดับการสร้างความรอบรู้ด้านสุขภาพในทุกมิติเพิ่มศักยภาพ อสม. ชุมชนเข้มแข็งรวมพลังสร้างสุขภาพดี พัฒนาศักยภาพคนไทยทุกช่วงวัยให้สามารถดูแลสุขภาพกาย-ใจของตนเอง ครอบครัวและชุมชนให้แข็งแรง และ 6) ด้านบริการเพื่อให้ประชาชนสามารถเข้าถึงบริการสุขภาพได้มากขึ้น และลดอัตราตายโรคที่สําคัญ มี นพ.ณรงค์ อภิกุลวณิช ผู้ตรวจราชการกระทรวงสาธารณสุข เป็นประธาน โดยพัฒนาโรงพยาบาลของประชาชน บริการด้วยการแพทย์ทางไกล บริหารการเงินการคลังเพื่อปรับโฉมโรงพยาบาล มีสิ่งแวดล้อมที่เหมาะสม สนับสนุนการใช้พลังงานสะอาด เพิ่มศักยภาพโรงพยาบาลทุกระดับพัฒนาเครือข่ายบริการสุขภาพไร้รอยต่อ ตั้งแต่ระดับปฐมภูมิ ทุติยภูมิ และตติยภูมิ โดยเฉพาะโรคสําคัญ พัฒนานวัตกรรมการแพทย์ขั้นสูงเพื่อการวินิจฉัยโรคที่แม่นยํา ดูแลรักษาและป้องกันการเกิดโรคตามลักษณะเฉพาะทางพันธุกรรม และเตรียมพร้อมรับภาวะฉุกเฉินทางการแพทย์และสาธารณสุขของประเทศในอนาคต
*****************************************18 ตุลาคม2565